Imtella' Lulju 16, 2021 - Aġġornata 16 Ta' Lulju, 2021 6:28pm Rapport: Glen Falzon Filmat: Marco Micallef Għall-ewwel darba f'Malta se jibda jitħaddem il-kunċett ta' akkomodazzjoni interġenerazzjonali . . . b'anzjani u żgħażagħ bi sfidi soċjali u bżonn ta' akkomodazzjoni alternattiva se jgħixu fl-istess binja. L-inizjattiva saret possibbli wara li l-Korporazzjoni għar-Riġenerazzjoni tal-Port il-Kbir irrestawrat palazz fil-Belt li nbidel fi 23 appartament li se jitqassmu mill-Awtorità tad-Djar fil-jiem li ġejjin. Palazz abbandunat fil-Belt ingħata dehra ġdida b'investiment ta' miljun u sitt mitt elf ewro mill-Korporazzjoni għar-Riġenerazzjoni tal-Port il-Kbir permezz ta' fondi Ewropej. Il-binja, li tinsab fi Triq il-Punent, fiha 23 appartament b'kamra tas-sodda waħda li huma mgħammra bi ħtiġijiet bażiċi fosthom kċina. L-Awtorità tad-Djar u l-Ordni tas-Sależjani ssiġillaw ftehim biex għall-ewwel darba f'Malta jitħaddem kunċett ġdid billi dawn l-appartamenti se jitqassmu lill-anzjani u żgħażagħ bi sfidi soċjali. Il-Kap Eżekuttiv tal-Awtorità tad-Djar, Leonid McKay, qal li dan il-proġett jikkonferma li l-lista ta' stennija ma titnaqqasx biss billi jinbnew appartamenti ġodda. "Qed nitkellmu fuq 23 unit li l-maġġoranza se jkunu allokati għall-anzjani li qegħdin fuq il-waiting list tal-Awtorità. Il-kumplament qisu 20% se jkunu mogħtija lis-Sależjani bl-iskop li mhux biss iż-żgħażagħ u l-anzjani jgħixu flimkien, imma billi jinteraġġixxu flimkien". Iż-żgħażagħ se jintgħażlu mis-Sależjani li fost oħrajn se jgħinuhom biex jindirizzaw l-isfidi tagħhom u jitgħallmu kif jgħixu b'mod indipendenti. "Se naħdmu wkoll mal-anzjani, u parti mill-programm ta' dawn iż-żgħażagħ hu li jgħinu wkoll lill-anzjani biex ikollhom ħajja soċjali iktar ta' kwalità anke meta qed jgħixu f'din il-binja sabiħa" Il-Ministru għall-Akkomodazzjoni Soċjali, Roderick Galdes, qal li dan il-kunċett se jgħin biex jindirizza s-solitudni fost l-anzjani billi jintegraw maż-żgħażagħ. Se jkunu jaqsmu l-partijiet komuni anke f'affarijiet li jistgħu jtejbu l-kwalità tal-ħajja tagħhom fosthom librerija żgħira u servizzi ta' internet biex ikunu jistgħu jgħinu u jassistu lil xulxin. Fl-aħħar sena u nofs, diġà ngħataw 40 appartament fil-Belt għal skopijiet ta' akkomodazzjoni soċjali mill-Awtorità tad-Djar.